10.schôdza NR SR - 1.deň - A. dopoludnia
Dátum: 2010-12-16
Poslanec: Choma, Igor (SMER - SD)
Druh vystúpenia: Vystúpenie v rozprave

150. Vážené panie poslankyne, vážení páni poslanci, ja sa nenechám vytočiť jednoducho nejakým obyčajným chudákom, to je absolútne vylúčené. (Smiech v sále.) Ale dovoľte, aby som sa vrátil naozaj... (Potlesk.) ... aby som sa vecne vrátil k diaľniciam, pretože o tom je dnešná schôdza, a naozaj tu zaznelo množstvo vecí súvisiacich aj nesúvisiacich s diaľnicami. Či sa to komu páči, alebo nepáči, prioritou predchádzajúcej vlády Roberta Fica bolo urýchlené dobudovanie diaľnice D1 od Považskej Bystrice po Prešov a v tomto zmysle išla aj naplno príprava všetkých úsekov D1 a boli pripravené na realizáciu. Potrebovalo sa všetky úseky dostať do stavebných povolení, všetky úseky mali stavebné povolenia a podpísali sa koncesné zmluvy na realizáciu. A výstavba všetkých úsekov od Žiliny do Prešova by dnes - by dnes - bola v plnej dynamike a termín ich spojazdnenia by sa nezvratne blížil, ale to je to "keby". Poďme teda k faktom, dámy a páni. Aké rozhodnutia prijíma súčasná vláda v súvislosti s dostavbou D1, sú nám aj verejnosti už známe. Je, žiaľ, realitou, že výstavba na D1 je dnes úplne zastavená, ak neberiem do úvahy fakt, že pred pár dňami sa otvorila výstavba druhého profilu medzi Jablonovom a Studencom, čo však nie je nový úsek diaľnice, ale len dobudovanie druhého profilu, ktorý pripravila NDS v prvom polroku 2010. Mimochodom tuná musím, pán minister, ja si vás vážim ako človeka, pretože si myslím, že ste dobrý človek. Myslím si však, že ste naozaj zlý minister, ale nedá mi sa brániť, keď hovoríte o tom, že som podpísal nejakú zmluvu, pretože nehovoríte pravdu, a to hovorím veľmi mierne. Ak hovorím o konkrétnej zmluve na druhý profil Jablonov - Studenec, je pravda, že sme vyrokovali v rokovacom konaní bez zverejnenia, po konzultácii s Úradom pre verejné obstarávanie druhý profil, ale keďže bolo už po voľbách, som si nedovolil túto zmluvu podpísať. Takže nehovorte, prosím vás, že som ju podpísal. Za tento fakt ste ma nesmierne kritizovali, za spôsob takéhoto obstarávania, ale ako už povedal aj minister Vážny, vy sám ste použili znova ten istý spôsob. A ja by som vás chcel požiadať o jedno, aby ste, povedzme do zajtra, verejnosti predložili dva dokumenty. Jeden dokument, kópiu zo záverečnej správy prerokovania tejto zmluvy a za druhé samotnú zmluvu, pretože mám silný pocit, že tieto dve sumy sa nebudú na tejto zmluve zhodovať. Dámy a páni, ako vyzerá reálne výstavba diaľnic na Slovensku dnes? D1 Hričov - Dubná Skala - Prešov, už to tu nezaznelo tisíckrát, vláda Ivana Mikloša už predtým stopla aj výstavbu diaľnice od Martina po Prešov, teda prvý balík PPP projektov a rozhodnutie koaličnej rady o zastavení tretieho balíka na výstavbu a prevádzku úsekov pre verejnosť už, žiaľ, nie je žiadnym prekvapením. Dalo sa to očakávať, pretože súčasná vláda pokračuje už niekoľko mesiacov vo svojej stratégii zastavenia výstavby. A to je fakt, dámy a páni, či chcete, alebo nechcete, výstavba diaľnic na Slovensku je zastavená. D1 kompletne stojí, ani jedna stavba sa zatiaľ na D1 nerealizuje okrem už zmieneného druhého profilu, čo nepovažujem za novú stavbu. Takže hovoríme o faktoch. Ďalej. Deklarovaná znížená cena diaľničného projektu, ktorú s koncesionárom akože vyrokoval minister dopravy pre tretí balík PPP, je v dnešnom svetle poznania výrazne spochybnená. Otázkou je, či vôbec bola vyrokovaná nejaká zľava. Koncesionár tieto informácie na rozdiel od koncesionára prvého balíka verejne nepotvrdil a počuli sme ich len z úst ministerstva alebo pána ministra, alebo jeho hovorcu. Podľa šéfa rezortu dopravy Jána Figeľa mali obidve stavby spoločného menovateľa, a to takého, že boli predražené. Teraz chce vláda úseky stavať cez eurofondy, čo bude lacnejšie. Ministerstvo dopravy však neprezentovalo verejnosti žiadne objektívne analýzy, ktoré by preukázali, že stavebná časť úsekov bola predražená a o koľko presne bola predražená. Pri diaľnici z Martina do Prešova ministerstvu 20-percentná zľava, ktorú deklaroval koncesionár, nestačila. Pri menšom úseku Jablonov - Studenec bola zase 10-percentná zľava dostačujúca a pri ceste zo Žiliny do Martina bola 21-percentná zľava deklarovaná ministrom pôvodne ako 30-percentná, len časom sa ukázalo, že nie je až taká 30-percentná, ale len 21-percentná a takisto bola nedostačujúca. Pondelňajšia dohoda Koaličnej rady o tom, že sa začne stavať len tunel Višňové s dobou výstavby 5 rokov, však, dámy a páni, nijakým spôsobom negarantuje pokračovanie výstavby diaľnic. A takisto nijako negarantuje, že sa bude stavať lacnejšie. Máme už skúsenosti o rozhodnutiach tejto vlády aj jej jednotlivých členov, ktoré sa menia zo dňa na deň. Poďme k financovaniu tohto úseku, aby sme boli celkom konkrétni. Minister Mikloš na výstavbu tak náročných inžinierskych stavieb financie v štátnom rozpočte nemá. O tom sme sa presvedčili pred dvomi týždňami a vláda preto musí tvrdiť, že radšej bude stavať diaľnice lacnejšie cez eurofondy, čo však jednoznačne znamená ďalší obrovský časový posun. Suma, ktorú rezort dopravy potrebuje na výstavbu D1 a ktorú má k dispozícii, je nedostačujúca a musí preto podľa ministra prísť z iných operačných programov, ako je Doprava. No tomuto sa však všetci ostatní ministri, napriek deklarovanej razancii pani premiérky, zatiaľ veľmi úspešne bránia. Vážení kolegovia, dobre sa pamätám, ako pani premiérka dôrazne požiadala - dôrazne požiadala - ministrov, aby predložili návrhy na realokáciu zdrojov zo svojich rezortov do OPD. Zatiaľ sa nič neudialo. Dneska som dostal informáciu, že včera na vláde vláda prijala uznesenie o tom, že treba dať 400 mil. do OPD. Avšak tento proces je naozaj veľmi zložitý a všetci ministri, ako som povedal, sa tomu budú intenzívne brániť. Ak sa i napriek tomu tak v nejakom čase stane a ochudobníme ostatné rezorty, školstvo, už tu bolo povedané, kultúra a tak ďalej atď., týka sa to viac-menej všetkých rezortov, sociálne veci, bude potrebný súhlas Európskej komisie. Ale na tú tému takisto tu už bolo povedaných viacej argumentov, nakoľko pôjde o zmenu celého strategického rámca, čo bude vyžadovať okrem iného veľmi silné postavenie slovenskej vlády a silnú schopnosť vlády takéto zmeny vyrokovať. Dámy a páni, takýto proces schvaľovania bude trvať aj rok, rok a pol, možno dva. Toto dnes nevie povedať s určitosťou nik. Ale poďme ďalej. Aby sa výstavba tunela Višňové spustila z eurofondových peňazí, musí ešte minister Figeľ s Bruselom vyrokovať zaradenie tohto úseku do zásobníka na eurofondové diaľnice a tento proces takisto trvá nejaký čas. Minister tvrdí, že toto všetko zvládne a do jesene budúceho roka, najneskôr do jesene budúceho roka, sa začne stavať tunel Višňové. Ja som presvedčený, že to nezvládne. Tak ako nezvládol pri výstavbe diaľnic zatiaľ nič okrem ich zastavenia. Realokácie eurofondov, teda presuny voľných alebo nevyužitých zdrojov z iných ministerstiev na financovanie diaľnic, sú podľa jeho slov témou pre vládu SR. Ale o čom je financovanie výstavby týchto úsekov, ktoré chce začať stavať už o pár mesiacov? Dámy a páni, z toho, čo počúvam z médií a z úst pána ministra dopravy, je zrejmé, že ani samotný pán minister si nie je vedomý toho, čo ho čaká pri rokovaniach s pánom ministrom financií o spolufinancovaní projektov z EÚ zo štátneho rozpočtu. Len veľmi všeobecne sa tu hovorí na tejto pôde a napokon aj v tlači v súvislostiach s výstavbou diaľnic z prostriedkov EÚ o spolufinancovaní zo štátneho rozpočtu. Vždy je to len fráza, áno, eurofondy spolu so spolufinancovaním zo štátneho rozpočtu. Väčšina z vás možno má v povedomí, že spolufinancovanie, to je 5 %, čiže 5 a 95, to sa ale týka predovšetkým samospráv, alebo že je to 15 a 85, čo sa týka infraštruktúrnych projektov. Čo je pravda. Ale toto sa týka len opodstatnených výdavkov. A treba povedať, že na tie, ktoré sú z pohľadu Európskej komisie neoprávnené, nedostane vláda žiadne spolufinancovanie z fondov. Ich neoprávnenosť je založená na tom, že do nich patrí napr. DPH, vyvolané investície napr. na prekládku sietí, na výkup pozemkov, na opatrenia, ktoré musia byť naprojektované v zmysle platnej legislatívy a platných slovenských noriem. Pri výpočte oprávnenosti prostriedkov sa spracuváva veľmi podrobná CBA, teda cost benefit analysis, ktorá je dôsledne kontrolovaná Európskou komisiou. A je bežné a prax to už niekoľko rokov potvrdzuje pri výstavbe diaľnic, že spolufinancovanie infraštrukturálnych projektov zo štátnych zdrojov je na úrovni až 55 %, dámy a páni, 55 %. A pri študovaní schváleného rozpočtu na rok 2011, 2012, 2013 zisťujem, že v kapitole dopravy bude z rozpočtu chýbať, ak chce o pár mesiacov začať stavať pán minister, minimálne 1 mld. eur. V rokoch 2012 a 2013 je to oveľa-oveľa viac. Pre ilustráciu: minister povedal, že z eurofondov pôjde na tunel 400 mil. eur. Reálne pôjde len 200, ešte menej ako 200, pretože druhých 200 musí dať štát a štát na to zatiaľ vôbec nie je pripravený. Okrem toho, aby finančné prostriedky fyzicky pritiekli, samozrejme, že dovtedy má minister financií možnosť čerpať preddavky fondov, musí byť ešte pred realizáciou projektu schválená žiadosť o nenávratný finančný príspevok. Aj na túto tému tu už bolo dnes niečo povedané, ale zdôrazním to. V zmysle platnej legislatívy a dohôd nie je možné začať stavbu skôr, ako nie sú prostriedky odsúhlasené. Ak by si na to pán minister trúfol, lebo si to môže trúfnuť, odsúhlasiť, schváliť a ísť do stavby, hrozí vážne riziko, že pri neschválení žiadosti bude musieť uhradiť realizované práce štát. Tento problém, dámy a páni, sme mali aj my, celkom otvorene to hovorím a riešili sme ho v Národnej diaľničnej spoločnosti tak, že keď sme si boli istí, že žiadosť o nenávratný finančný príspevok bude schválený a istota vyplývala z toho, že som do Bruselu chodil kvôli jednotlivým projektom osobne, zobrali sme si preklenovacie úvery tak, aby sme prefinancovali výstavbu do času, kedy žiadosť nebude schválená. Tak tomu bolo napr. pri výstavbe diaľnice cez Považskú Bystricu či rýchlostnej cesty od Žarnovice po Šášovské Podhradie, to znamená diaľnicu okolo Žiaru nad Hronom. Dnes je však situácia v Národnej diaľničnej spoločnosti, a to zase mám zo včerajších vyjadrení z médií, taká, že Národná diaľničná spoločnosť nemá ani na prevádzku a zimnú údržbu diaľnic. Dámy a páni, toto sa za mojej éry v NDS-ke nikdy nestalo, aby NDS nemala na údržbu diaľnic, čo je základným predpokladom bezpečnosti na diaľniciach, to je úplný nonsens. Ale súvisí to s tým, čo bolo povedané takisto na margo tejto témy. Úverová kapacita NDS je, žiaľ, dnes vyčerpaná, to viem s istotou potvrdiť, ale, samozrejme, vďaka Dzurindovej vláde, ktorá si ešte v roku 2005 zobrala úver alebo NDS si zobrala úver vo výške 16,8 mld. korún, ktoré dnes spláca a je schopná ho splácať len vďaka tomu, že funguje elektronické mýto. Takže oprávnená otázka, dámy a páni, odbornej verejnosti dnes znie: Odkiaľ mieni na výstavbu brať peniaze pán minister Figeľ, keď nie sú ani v rozpočte, nie sú ani v NDS-ke a zrušené boli všetky PPP projekty s privátnym financovaním? Pán minister tu hovoril ešte o iných možných spôsoboch, ale doteraz som nezačul ani raz, čo to je iný spôsob financovania diaľnice. Okrem tých, ktoré som povedal. Dámy a páni, tieto fakty veľmi vážnym spôsobom spochybňujú všetky vyjadrenia rezortu dopravy aj šéfa pána Figeľa, že vo výstavbe sa bude pokračovať len s pár mesačným omeškaním. Nie je to, žiaľ, reálne. Poďme ešte ale k tým deklarovaným termínom, o ktorých tu bolo už niekoľkokrát už niečo povedané. Podľa ministra dopravy výstavba zvyšných častí diaľnice sa začne do dvoch rokov tak, aby boli sfinalizované tiež v roku 2016. Stále sme pri D1. Tieto úseky budú podľa ministra nanovo vytendrované cez PPP projekty alebo cez klasické verejné obstarávanie. Už tým, že sa súčasná koalícia pol roka dohadovala a napokon diaľnicu zastavila, stratil sa drahocenný čas. Prvých 6 mesiacov bolo pustených cez prsty a teraz pán minister tvrdí, že všetko dobehne vlastne a v stavbe bude aspoň na najnáročnejšej tunelovej časti z Vyšňového po Dubnú Skalu pokračovať namiesto do jari na jeseň budúceho roka. Nereálne. Pokiaľ sa nestane zázrak a ministrovi nespadnú do kasy milióny eur z neba, tak je to nereálne. A nový termín na dokončenie úseku, ktorým je teraz jeseň 2016, je už naozaj vážnym spôsobom už dnes ohrozený. Ministerstvo dopravy však tvrdí, že posunutím výstavby sa veľa času nestratí. Celkových 30 km cesty zo Žiliny do Martina sa síce na budúci rok má začať stavať len tunel Višňové, ten však určuje celkovú dĺžku výstavby, keďže je najnáročnejší, a stavať sa bude zhruba 5 rokov. Výstavba ostatných úsekov, ako som povedal, bude trvať 2 až 3 roky, lebo všetky budú odovzdané naraz. Ak by aj tieto časti cesty, dámy a páni, boli postavené skôr, podľa ministra alebo ministerstva by ich vodiči bez tunela vlastne nemohli využívať. Toto je obrovský a vážny nezmysel. A je účelovo podávaný tu na verejnosti, že nemá zmysel stavať ostatné, kým nie je tunel. To nie je pravda. Pretože ak bude stáť privádzač Lietavská Lúčka do Žiliny, tak aj diaľnica D1 od Hričovského Podhradia po Lietavskú Lúčku má plné využitie a výrazným spôsobom by pomohla Žiline pri odľahčení dopravy. Ak sa teda zrušili PPP projekty, vláda, ministerstvá, Národná diaľničná spoločnosť musia postupovať klasickým spôsobom. Pripraviť najskôr tendrovú dokumentáciu, ktorá nie je na všetky úseky a nebola urobená, pretože išla do PPP projektov, ďalej treba pripraviť nové súťažné podmienky, vyhlásiť verejné obstarávanie, vysúťažiť, zazmluvniť. Netreba zabudnúť, že pre prípravu tendrovej dokumentácie a súťažných podmienok ich nemôže zadať minister priamo. Tie takisto najprv musí vysúťažiť vo verejnom obstarávaní. Čo sú ďalšie minimálne štyri mesiace. Mimochodom, tunel Višňové vôbec nie je jediným kritickým miestom na celej tejto trase. Takým je aj tunel Ovčiarsko. I napriek tomu, že je o polovicu kratší, nikto vám dnes nedá garanciu, že ho postavíte o dva roky skôr ako tunel Višňové. Naozaj nikto. Čiže takéto kroky je potrebné spraviť aj v takom poradí, ako som povedal, a nie ako pri výstavbe obchvatu Galanty, ako to už tiež bolo pertraktované, že pán minister poklepe a potom sa len súťaží, že kto vlastne vyhrá. Otázka je, čo keď nikto nevyhrá? Čo keď bude zrušená súťaž? Pán minister, pôjdete ten kameň poklepaný zakryť nejakou čiernou plachtou alebo čo sa bude diať? Veď to je úplne, to je neskutočné. Dámy a páni, ak by sa teda nakoniec po všetkej tejto tortúre a povedzme, že teda ju minister zvládne, podarilo vysúťažiť zhotoviteľovi jednotlivých úsekov okolo Žiliny, ešte vždy si musí dať predsa odsúhlasiť cenu aj pánovi Sulíkovi, není pomoci, na Koaličnej rade. Ale čo ak sa nebude znova vysúťažená cena pánu Sulíkovi páčiť? A čo ak sa nebude páčiť ministrovi Dzurindovi? Alebo pánovi Bugárovi? Tak to bude treba súťažiť asi znova. Niet inej cesty. Myslím si, že pán minister si nevie obhájiť ani to, čo vyhlasoval ešte pred dvoma týždňami. Je nesvojprávny. A médiá, ako som si to včera prečítal v novinách SME, tomu hovoria "pružný". Neprehľadný je, vážení poslanci, aj fakt, že zastavenie výstavby diaľnice nahnevalo vážnym spôsobom ľudí z regiónu. Je rozhodne zlou správou pre všetkých vodičov a obyvateľov Žiliny, Martina, Sučian, Vrútok, Strečna, vôbec celého regiónu. Diaľnica, ktorá mala byť kompletne dobudovaná najneskôr v roku 2013, sa s veľkou pravdepodobnosťou v tomto roku ešte ani nezačne stavať, pritom odľahčila by najvyťaženejšiu cestu na Slovensku pod hradom Strečno, kadiaľ denne prejde približne 40-tisíc áut. A vôbec sa táto vláda nesmie čudovať, ak svoju nespokojnosť budú občania tohto regiónu prejavovať aj verejne. Ministerstvo dopravy privítalo vraj dohodu koaličnej rady na realokáciu eurofondov na výstavbu diaľnice pri Strečne ako najlacnejších peňazí pre výstavbu diaľnic na Slovensku. "Považujeme to za víťazstvo ministra Jána Figeľa a vládnucej koalície." Takto znel citát. Zaujímavé však je, že ešte minulý týždeň minister Figeľ na hodine otázok obhajoval svoje rozhodnutie, že žilinský balík alebo tretí balík PPP sa po dosiahnutej zľave vyplatí a jeho kritikov pokladal za nekompetentných alebo politicky, ba dokonca finančne motivovaných. V priebehu pár dní už zmenil názor niekto iný. Takže o víťazstve ministra Figľa tu naozaj ťažko hovoriť. Nech už je to víťazstvo kohokoľvek, či Figľa, či Sulíka, je to prehrou obyvateľov Slovenska. Vážené panie poslankyne, vážení páni poslanci, v kontexte vyššie uvedeného opakovať a podrobne rozoberať súvislosti okolo iných vecí, ktoré robí táto vláda pri diaľniciach, či to už je vypísanie súťaže na nové trasovanie D1 v úseku Hričov - Dubná Skala, či vyjadrenie ministra Figľa na stretnutí s obyvateľmi Dolného Liptova dňa 15. 10. 2010, že s výstavbou úseku D1 Hubová - Ivachnová by sa malo začať v jarných mesiacoch 2011. O tej stavbe sa dnes nepovedalo nič. Ani slovo. A už vonkoncom nič o tom, že vy sa mala začať stavať na jar v roku 2011. Alebo že na D3 vláda už zastavila výstavbu, čím porušuje vážnym spôsobom dohovory s Českou republikou, Poľskou republikou. Nehovoriac o mimoriadne vážnych dopadoch na rozvoj regiónu Kysúc. Alebo že R1 bude uprednostnená pred R3. Len na základe pocitov, že tade to bude pre štát najlepšie. Tadeto. A čím rýchlejšie. Cez Donovaly alebo popod Donovaly, či popod Hiadeľské sedlo. Alebo že vláda prehodnotila trasovanie R4 tak, že určila trasu dlhšiu. Teraz mám na mysli severnú R4 od Prešova na sever cez Stropkov s dlhšími tunelmi, a teda aj podstatne drahšiu, ale však možno je to dobré, lebo je to rodný kraj pána ministra. Alebo že vláda prehodnotila aj trasu R7 pri Bratislave, čím odsunula termín jej ukončenia najskôr na rok 2018, a to za dvojnásobnú až trojnásobnú cenu. Hoci minister hovorí o rovnakej cene. Nehovorím o rušenej súťaži na obchvat Žiaru nad Hronom na R2 atď. Nemá význam to ďalej rozoberať, všetky tieto zlé a nekvalitné rozhodnutia. Ak by si na to - a znova sa musím vrátiť k tomu - vytvoril nejaký názor minister Figeľ, máme tu, zdá sa, nového tieňového ministra pána Sulíka a ja sa pripájam k tomu návrhu, ktorý tu už dnes povedal poslanec Podmanický a ktorý sa akosi našteloval do roly špičkového odborníka na diaľnice, hoci som presvedčený, že pán Sulík videl diaľnicu len z auta, prípadne z lietadla pri svojej večeri na obvyklú večeru, a ktorý dnes riadi ministra Figľa, a dúfam, že nie aj celé KDH. Dámy a páni, zastavím sa ešte pri vyjadreniach, ktoré mal pán Figeľ vo svojej reči. Bolo povedané, že málo sa rozpracovalo. Akože bývalá vláda málo rozpracovala. Nuž ak je málo rozpracované to, že 92 km diaľnic je teraz v realizácii, ak je málo rozpracované to, že ešte na ďalších 80 km sú vydané stavebné povolenia pre jednotlivé stavby, ak je málo rozpracované to, že na D3, R2 je pripravených ďalších 20 km, ktoré sa dajú ihneď stavať, ak budú peniaze, pochopiteľne, tak neviem potom, čo by očakávala táto vláda od tej predchádzajúcej. Má pripravené všetko ako na dlani. To, keď sme prišli my, a to naozaj chcem zdôrazniť, my sme nemali, do čoho zakopnúť. My sme nemali akú stavbu začať stavať, pretože nebola pripravená. Žiadna nebola pripravená. A objem finančných prostriedkov, ktorý išiel v posledných troch rokoch do prípravy, sa zdvojnásobil viac ako 3,5-násobne. Takže ja si naozaj vyprosím reči o tom, že nie je nič pripravené. Pán minister, dnes tu veľakrát zaznelo slovo: "Chceme stavať." Dokonca zaznelo: "Chceme stavať vážne." Chceme stavať, ale ani raz nezaznelo, že stavať budeme. A to je to, čo ma nesmierne vyrušuje. Zmienim ešte aj stavbu Svidník, pán minister, lebo zase v súvislosti s vedením s NDS ste to tu povedali a musím to povedať na tejto pôde. Je to veľmi zaujímavá stavba už odhliadnuc od jej minulosti, pretože zase predchádzajúci pán minister tiež bol z regiónu, tiež chcel pomôcť, tiež si chcel postaviť pomník. Ale dobre. Stavba bola, keď som ja prišiel do NDS-ky, dobre pripravená, boli na ňu vyčlenené zdroje a koniec koncov každá stavba diaľnice, ktorá sa vybuduje a obchádza nejaké mesto, má svoje opodstatnenie predovšetkým z pohľadu bezpečnosti. Začali sme tu stavbu stavať. Stavba bola pred dokončením, keď došlo k zosuvu. Rok sme si od toho momentu, kedy sa stavba zosunula, sme dali spracovať znalecké posudky a všetko, čo s tým súvisí. A rok sme sa pripravovali v NDS-ke na to, že budeme veľmi vážnym spôsobom nárokovať si od zhotoviteľa pokutu minimálne za nesplnenie termínu. Minimálne za nesplnenie termínu. A keď som ja odchádzal z NDS-ky, bola vystavená faktúra na 200 mil. korún ako pokutu za nesplnenie termínu. Mali sme na to súdnoznalecké podklady, odhady. A boli sme pripravení ísť do súdu. Pretože nie je možné, aby si zhotoviteľ nesplnil svoje povinnosti a len sa tak nejakým spôsobom prehliadlo. Dnes je situácia, viete aká? Dnes je situácia taká, že zhotoviteľ predložil pánu ministrovi svoj súdnoznalecký odhad, dnes je už podpísaný dodatok na predĺženie doby termínu, štát si nemôže už nárokovať tým pádom žiadne pokuty a sankcie z dôvodu nesplnenia termínu. Ale, naopak, ešte sme tam odsúhlasili, alebo teda pán minister odsúhlasil ešte ďalšie naviac práce, však teda nech je tá spolupráca so zhotoviteľmi korektná. Tak potom o čom je toto, pán minister? Neodškriepite, že ten dodatok na predĺženie termínu je podpísaný. Neodškriepite, že si vás okrútil zhotoviteľ okolo prsta. Ja som ho videl na dvoch podujatiach sedieť vedľa vás. Jedno bolo na Trende, to druhé si už nespomínam. Toho konkrétneho, s ktorým som sa ja chcel súdiť. Takže takto možno vznikajú ďalší mecenáši, o ktorých tu už bolo dnes hovorené, strany KDH. Nehnevajte sa za tvrdosť mojich slov, pán minister, ale myslím si, že pravdu treba povedať. No a ešte, ak dovolíte, sa vyjadrím aj k vyjadreniam pána Sulíka. Pretože som naozaj skutočne rád, že pán Sulík konečne vysvetlil verejnosti, čo to je vlastne PPP projekt. Ale nepovedal pritom aj to B. A to tu už našťastie dnes zaznelo, že napríklad pri infraštrukturálnych projektoch v Anglicku riziko dopytu vo väčšine prípadu berie na seba práve štát. Pretože diaľnice sa stavajú vo verejnom a štátnom záujme. A je pravdou, že nie každý úsek je ekonomicky tak návratný, aby to bolo pre takýto typ PPP projektu, aký ste mali na mysli, prijateľné. Štát musí mať záujem na výstavbe diaľnic a nejaké riziko musí chcieť na seba zobrať, pokiaľ chce, aby tie diaľnice boli postavené. A že máme najdrahšie diaľnice na svete, to tu už nejdem ani komentovať. Ja už som urobil milión prednášok a prezentácií a zazneli tu dneska už aj slová o tuneli Branisko, o tuneli Sitina. Za posledné štyri roky sa situácia vážnym spôsobom zmenila a dnes sme na tom lepšie ako Nemecko, Rakúsko, Česko, Maďarsko a dokonca aj Chorvátsko, ak porovnávame porovnateľné s porovnateľným, čo sa týka ceny za 1 km diaľnic. To nie je z našeho(nášho) výmyslu alebo zo štúdie, ktorú si urobila NDS-ka. To je zo štúdie zahraničnej, kde sa porovnávalo sedem krajín Európskej únie. No a čo sa týka tej úspory 3 mld., to je úplne najkrajšie, pretože to, čo som včera počul v televízii a na tlačovke pána Sulíka, to mimoriadne, akosi neviem ani nazvať to správne slovo. To je jedno. Tri miliardy a úspora troch miliárd, to znamená 90 mld. korún visí v lufte, pretože nie je podložená argumentami. Pán Sulík síce nejaké povedal. Ja k niektorým dám svoje vyjadrenie. Viete, vysúťažíme nižšiu cenu. Dnes nikto nedá garanciu pánu Sulíkovi, že vysúťaží v konečnom dôsledku nižšiu cenu. Samozrejme, budeme to vidieť až po súťaži samotnej. Ale spoliehať sa automaticky na to, že bude vysúťažená nižšia cena, je nekorektné. Samozrejme, pán Sulík aj znížil rozsah prác. To znamená, ak ja znížim rozsah prác, pochopiteľne, aj cena bude nižšia. Čiže to nie je o úspore troch miliárd. Ale ak zruším privádzač - a to bola jedna zo štyroch častí celého tohoto balíka - ako nepotrebný, tak, samozrejme, cena, pochopiteľne, musí byť nižšia. A úvaha o tom, že privádzač, ako som si včera vypočul, pre Žilinu je nepotrebný, lebo autá tade nebudú chodiť, je absurdná. Pretože diaľnica by tak išla okolo Žiliny bez možnosti pre Žilinčanov ju využívať. Bez možnosti, aby sa vedeli napojiť na tú jednoducho diaľnicu. Okrem toho, viete, aj privádzač sa predsa neprojektoval len na základe toho, že niekto - a to som nebol ja, to bolo dávno predtým, ako som ja prišiel do NDS-ky a diaľniciam - naprojektoval takýto privádzať. A naprojektoval ho na základe relevantných podkladov, štúdií, dopravných prúdov. Dámy a páni, 15-tisíc vozidiel prejde po tom privádzači, keď bude hotový, za deň, v špičke. Hovoríme o úrokových sadzbách. Nie som odborník na financie, isto nie. Možno chlapci, teda bývalí chlapci z ministerstva financií by vedeli povedať, aké sadzby budú o rok, úrokové, alebo o 10 rokov. Ak to nevedia povedať, no tak neviem, či to vie povedať pán Sulík. Aké úrokové sadzby budú o 10 rokov, keď sa ešte diaľnice budú stavať, to nevie dneska povedať nik. To nevie povedať, čo bude za mesiac, nie za 10 rokov. Ale my tu ako bohorovne tvrdíme, že toto sú úžasné nezmysly, čo sme my pripravili. Dámy a páni, ja vás chcem poprosiť, skúsme sa na tento projekt PPP pozrieť z pohľadu 30 rokov, nie z pohľadu dnešného dňa. Dnes sa naozaj môže stať, že dnes máme úrokové sadzby 5 %, preto 9-percentná úroková sadzba je nezmyselná, predražená a tak ďalej atď. Musíte sa na to pozrieť aj iným pohľadom z iného uhla tak, aby ste vedeli pochopiť, prečo boli nastavené podmienky tak, ako boli nastavené. Cena za 30 rokov bola fixná a pochopiteľné, že koncesionár si musel zarátať, aj banky si museli zarátať nejaké riziko. Ale išli do rizika, že možno tie úrokové sadzby budú ešte vyššie ako 9 %. Možno budú nižšie. Ďalšia zmienka pána Sulíka bola, usporíme na poistení, lebo NDS nepoisťuje svoj majetok. No to je zásadná chyba, lebo NDS už dva roky poisťuje svoj majetok. A majetku má NDS-ka za 100 mld. korún a poisťuje svoj majetok, pán Sulík. Takže na tom neušetríte, lebo aj NDS-ka platí za poistenie, koncesionár takisto platí za poistenie. Usporíme na prevádzke spoločnosti Žilinská diaľnica. No neušetríme. Pretože tú diaľnicu musí niekto spravovať. To bude zase len NDS. Viete, porovnanie NDS a Žilinskej diaľnice, to je vlastne to isté, lebo taký istý koncesionár je viac-menej NDS na iných diaľniciach. Takže čo ušetríme? Znova tu musí byť a niekto tú správu a réžiu musí platiť a to bude štát v tomto prípade. Takisto akoby to bol štát v prípade, keby to bola Žilinská diaľnica. Usporíme na údržbe, vážny argument. No ako usporíme na údržbe, povedzte? Však diaľnicu musí udržiavať niekto. A to je jedno, či to bude Žilinská diaľnica, alebo to bude Národná diaľničná spoločnosť. A to nehovorím o benefitoch štátu v prípade, že koncesionár by nereagoval na obmedzenia dopravy, ktoré by mu, viete, koncesionár je zodpovedný za sústavné udržiavanie diaľnice v plnom profile, v plnej prevádzke. Ak sa stane niečo koncesionárovi na diaľnici, on je zodpovedný za to, že bude obmedzená doprava na tejto diaľnici a bude platiť vysoké pokuty štátu za to, že nie je spojazdnený a funkčný plný profil. V takomto prípade, samozrejme, o tieto benefity prichádzame. A takisto sme pri tej cene. Je to 30 rokoch údržby a prevádzky. Vie mi dnes pán Sulík povedať, koľko bude stáť soľ alebo iné posypové materiály za 20 rokov? Neviem, či vie. Možno vie. No a ešte raz by som zmienil aj generálne opravy, lebo aj na tom, povedal pán Sulík, aj na tom ušetríme, na generálnych opravách diaľnice. Neušetríme. Tie budú minimálne také isté, akoby ich robil koncesionár, pretože cena na tieto opravy je fixná. Je fixná. Ale vie dnes povedať pán Sulík, aké budú náklady na stavebné práce o 25 rokov, teda v čase, keby sa mali robiť práve generálne opravy týchto diaľnic? Aké budú ceny stavebných materiálov? Aké budú ceny stavebných prác? No nevie povedať. Ale tuto máme fixnú cenu, za ktorú to vieme zrealizovať. A nie je odtiaľ úniku. Nikto nehovorí, dámy a páni, o tom, aké sú prínosy diaľnic, postavených diaľnic. A už som to, myslím, na tejto pôde raz hovoril, ale zopakujem to. Ak dáme do súvislosti predpokladaný nárast HDP, tak dnešná cena vykontrahovaných všetkých PPP projektov bola na úrovni, ak si dobre pamätám, 1,7 % HDP ročne. Táto cena je ale konštantná. Ak bude rásť HDP ročne každý rok o nejaké percento, v tridsiatom roku bude na úrovni 0,007 % HDP. A už myslím, že v 16. roku tá krivka sa pretína. To znamená, od toho momentu začínajú byť diaľnice prínosom a prínos diaľnic je pozitívny pre štátny rozpočet. Nikto na túto tému nehovorí. No a posledným argumentom bolo, že teda nič už vraj nebráni vypísaniu súťaže. Pán Sulík povedal, nič nebráni vypísaniu súťaže, okamžite to môžeme rozbehnúť, všetko bude fičať. No nebude. Nemáte tendrovú dokumentáciu, nemáte urobenú odpočtovú dokumentáciu na jednotlivé úseky, pretože nejaké práce už boli vykonané a tie treba, samozrejme, odrátať, aby neboli ocenené dvakrát. Na tieto projekty musíte takisto spraviť verejné obstarávanie. To máte minimálne štyri mesiace. Potom samotná súťaž na zhotoviteľa. Verte, že tá realita pri tých súťažiach teraz bude tvrdá. Zhotovitelia pôjdu do súťaží za každú cenu a vy sa budete minimálne rok po vyhlásení výsledku víťaza motať medzi Národnou diaľničnou spoločnosťou a Úradom pre verejné obstarávanie v pripomienkovacích konaniach a námietkach vo vnútornom chaose. Dámy a páni, to, čo sa tu deje v súvislosti so slovenskými diaľnicami, je, žiaľ, tragikomická hra, ktorá s toľko proklamovanou vládou odborníkov nemá nič, ale nič spoločné. Stačí sa pozrieť, kto reálne riadi výstavbu diaľnic na ministerstve dopravy. Novinár. Tak to aj vyzerá. Na NDS prepúšťate a degradujete všetkých tých, ktorí niečo o príprave a realizácii výstavby diaľnic vedia. Nahrádzate ich svojimi známymi, bratrancom napríklad, špičkovým odborníkom, ktorý musel odísť z veľkej stavebnej firmy pre neschopnosť, ale my ho dáme ako špičkového odborníka do Svidníka, lebo on jediný vie zachrániť Svidník tak, že bol podpísaný dodatok na predĺženie termínu výstavby. Dámy a páni, neuvážené kroky, žiadne relevantné analýzy, žiadne pripravené zmysluplné stratégie premietnuté do reálnych časových a finančných harmonogramov. Mám za to, že to, čo tu vidíme od ministra dopravy a, samozrejme, celej vlády, vážnym spôsobom poškodzuje záujmy Slovenskej republiky, poškodzuje hospodárstvo, ekonomiku - a čo je najhoršie -, vážne poškodzuje aj občanov a je mi to nesmierne ľúto. Ďakujem za vašu pozornosť. (Potlesk.)